1. pielikums
iepirkuma “Elektroautobusu uzlādes infrastruktūras projektēšana, piegāde un uzstādīšana”
(identifikācijas Nr. TA 2026/28) nolikumam
TEHNISKĀ SPECIFIKĀCIJA
1. Vispārīgie noteikumi
1.1.	Pasūtītājs: akciju sabiedrība “TALSU AUTOTRANSPORTS”, reģistrācijas Nr. 40003009139.
1.2.	Dokumenta statuss. Šī tehniskā specifikācija ir iepirkuma nolikuma 1. pielikums. Visas šajā specifikācijā noteiktās prasības ir obligātās minimālās prasības (nolikuma 2.9. punkts). Pretendents drīkst piedāvāt ekvivalentu vai labāku risinājumu, ja tas pilnībā nodrošina noteikto jaudu, pieslēgumu skaitu, dinamiku, drošību, vadību un servisa iespējas.
1.3.	Mērķis. Mērķis ir ekspluatācijai gatava, Pasūtītāja autobusu parka nakts un starpreisu uzlādei piemērota līdzstrāvas (DC) uzlādes infrastruktūra 8 (astoņiem) M3 kategorijas elektroautobusiem ar CCS2 uzlādes pieslēgumu, kurus Pasūtītājs iegādājas atsevišķā iepirkumā (identifikācijas Nr. TA 2026/27). Risinājumam ir jābūt modulāram: centrālā jaudas iekārta ar dinamisku jaudas sadali nodrošina DC jaudu vairākiem attālināti izvietotiem satelītuzlādes punktiem.
1.4.	Līguma noslēgšana. Iepirkuma līgumu noslēdz tikai pēc nolikuma 1.5. punktā noteiktā finansējuma nosacījuma iestāšanās un nolikuma 10. nodaļā noteiktajā kārtībā. Ja finansējuma nosacījums neiestājas, līgumu nenoslēdz un darbi netiek pasūtīti (nolikuma 1.5.–1.7. punkts).
1.5.	Tehniskais piedāvājums. Tehnisko piedāvājumu sagatavo brīvā formā saskaņā ar šo specifikāciju (nolikuma 4.1.3. punkts), norādot piedāvātās iekārtas (ražotājs, modelis) un parametrus tajos punktos, kuros specifikācija prasa skaitli vai nosaukumu. Piedāvājumam pievieno iekārtu izvietojuma skici objektā, viena līnijas elektrisko principshēmu, ražotāja tehnisko dokumentāciju, atbilstības deklarācijas, vadības sistēmas aprakstu, pilnus garantijas noteikumus, servisa aprakstu un indikatīvu darbu grafiku (nolikuma 4.1.4. punkts). Skice un shēma ir indikatīvas; galīgo risinājumu nosaka saskaņotā būvniecības ieceres dokumentācija. Pasūtītājs vērtēšanas gaitā ir tiesīgs pieprasīt ražotāja dokumentāciju, kas apliecina konkrēta parametra izpildi.
1.6.	Ekvivalence. Visas atsauces uz standartiem, tehniskajiem risinājumiem vai izstrādājumiem saprotamas ar vārdiem “vai ekvivalents”, ciktāl obligātais normatīvais regulējums nenosaka citādi. Pretendents pierāda ekvivalenci un savietojamību. Konkrēta ražotāja piedāvāšana nav obligāta.
1.7.	Pilna izpilde un cena. Piegādātājs nodod Pasūtītājam ekspluatācijai gatavu infrastruktūru pilnā apjomā (nolikuma 2.7. punkts). Cenā iekļauj projektēšanu un saskaņošanu, autoruzraudzību, iekārtas, materiālus, kabeļus, sadalnes, aizsargbarjeras, zemes un būvdarbus, montāžu, pieslēgšanu, pārbaudes, konfigurēšanu, vadības sistēmu un tās licences, datu pieslēgumus un SIM kartes garantijas laikam, nodošanu ekspluatācijā, apmācību, dokumentāciju un garantijas laika apkopi. Cenā neiekļauj AS “Sadales tīkls” pieslēguma maksu, ja tāda ir nepieciešama (nolikuma 2.8. punkts).
1.8.	Līgumcena un termiņš. Paredzamo līgumcenu un tās pārsniegšanas sekas nosaka nolikuma 2.6. punkts. Būvniecības ieceres dokumentāciju iesniedz Pasūtītājam saskaņošanai 8 nedēļu laikā un visu infrastruktūru nodod ekspluatācijā 8 kalendāra mēnešu laikā no iepirkuma līguma abpusējas parakstīšanas dienas (nolikuma 2.5. punkts).
1.9.	Normatīvā atbilstība. Projektēšanu, būvdarbus un nodošanu ekspluatācijā veic saskaņā ar Būvniecības likumu, vispārīgajiem un speciālajiem būvnoteikumiem, Latvijas būvnormatīviem, elektroietaišu ierīkošanas noteikumiem, darba aizsardzības un ugunsdrošības prasībām un sadales sistēmas operatora tehniskajiem noteikumiem, kādi ir spēkā izpildes brīdī. Iekārtām ir jābūt CE marķējumam un ES atbilstības deklarācijām.
2. Objekts un esošā situācija
	Nr.
	Obligātā prasība

	1
	Vieta. Pasūtītāja autobusu parks Dundagas ielā 15, Talsos. Uzlādes punktus izvieto autobusu nakts stāvvietā tā, lai vienlaikus var uzlādēt 6 autobusus un lai netiek traucēta autobusu manevrēšana un teritorijas ikdienas darbība. Precīzu izvietojumu Piegādātājs saskaņo ar Pasūtītāju projektēšanas gaitā.

	2
	Esošais elektropieslēgums. Objektā ir Pasūtītāja esošais pieslēgums ar ievada aizsardzību 3 × 500 A. Piegādātājs projektēšanas sākumā pārbauda pieslēguma faktisko jaudu, sadalnes un kabeļu stāvokli un rezervi un rakstveidā informē Pasūtītāju, vai piedāvātā konfigurācija darbojas esošā pieslēguma robežās vai ir nepieciešama pieslēguma jaudas palielināšana. Ja tā ir nepieciešama, Piegādātājs sagatavo pieteikumu un tehniskos dokumentus AS “Sadales tīkls” Pasūtītāja vārdā (nolikuma 2.8. punkts).

	3
	Pasūtītāja nodrošinājums. Pasūtītājs nodrošina piekļuvi objektam darbdienās un pēc saskaņojuma citā laikā, savā rīcībā esošos dokumentus par zemi, ēkām, inženiertīkliem un esošo elektropieslēgumu, pilnvaru rīcībai institūcijās Pasūtītāja vārdā un paraksta dokumentus, kurus var parakstīt tikai būvniecības ierosinātājs vai pieslēguma lietotājs. Pārējo nodrošina Piegādātājs.

	4
	Darbība ekspluatējamā teritorijā. Darbus veic, saglabājot autobusu parka darbību; darbu zonas, laiku un elektroapgādes pārtraukumus saskaņo ar Pasūtītāju vismaz 3 darbdienas iepriekš. Elektroapgādes pārtraukumi pieļaujami tikai saskaņotā laikā.



3. Darbu apjoms un atbildības sadalījums
	Nr.
	Obligātā prasība

	5
	Projektēšana. Piegādātājs izstrādā būvniecības ieceres dokumentāciju tādā apjomā un veidā, kādu prasa būvniecību regulējošie normatīvie akti (būvprojekts vai paskaidrojuma raksts ar elektroapgādes daļu), to saskaņo ar Pasūtītāju, būvvaldi, inženiertīklu turētājiem un citām institūcijām, saņem būvatļauju vai atzīmi par būvniecības ieceres akceptu un nodrošina autoruzraudzību. Projektētājam ir jābūt sertificētam elektroietaišu projektēšanas būvspeciālistam.

	6
	Saskaņošana ar Pasūtītāju. Būvniecības ieceres dokumentāciju pirms iesniegšanas būvvaldē iesniedz Pasūtītājam saskaņošanai; Pasūtītājs piezīmes sniedz 10 darbdienu laikā. Piegādātājs neuzsāk darbus, kas atšķiras no saskaņotās dokumentācijas, bez Pasūtītāja rakstveida piekrišanas.

	7
	Piegāde, būvdarbi un montāža. Piegādātājs piegādā un uzstāda centrālo jaudas iekārtu, satelītuzlādes punktus, sadalnes, kabeļus un kabeļu trases (tostarp zemes darbus, pamatus, caurules, aku un seguma atjaunošanu), zemējumu un zibensaizsardzību, aizsargbarjeras, marķējumu un informatīvās zīmes, veic pieslēgšanu, ieregulēšanu un pārbaudes. Būvdarbus vada sertificēts elektroietaišu izbūves būvdarbu vadītājs. Piegādātājs atbild par darba aizsardzību un ugunsdrošību darbu zonā.

	8
	Būvvaldes process un nodošana ekspluatācijā. Piegādātājs sagatavo un iesniedz būvvaldei paziņojumus par būvdarbu uzsākšanu un pabeigšanu, izpilddokumentāciju un citus pieprasītos dokumentus un nodrošina objekta pieņemšanu ekspluatācijā vai atzīmi par būvdarbu pabeigšanu, ja normatīvie akti to prasa. Pasūtītājs paraksta dokumentus, kurus var parakstīt tikai būvniecības ierosinātājs.

	9
	Pabeigšana. Darbi ir pabeigti, kad iekārtas ir uzstādītas, pieslēgtas, pārbaudītas un darbojas ar vadības sistēmu, ir veikta Pasūtītāja darbinieku apmācība, nodota 6. nodaļā noteiktā dokumentācija, būvvaldes process ir pabeigts un Puses ir parakstījušas pieņemšanas un nodošanas aktu.

	10
	Darbu grafiks. Piedāvājumam pievieno indikatīvu grafiku ar projektēšanas, saskaņošanas, iekārtu piegādes, būvdarbu, montāžas, pārbaužu un nodošanas posmiem nolikuma 2.5. punktā noteiktajos termiņos. Institūciju lēmumu gaidīšanas laiks, kas pārsniedz normatīvajos aktos noteikto termiņu, pagarina izpildes termiņu par attiecīgo laiku, ja Piegādātājs dokumentus ir iesniedzis savlaicīgi un pilnīgi.



4. Uzlādes sistēmas tehniskās prasības
	Nr.
	Obligātā prasība

	11
	Konfigurācija. Ne mazāk kā 1 centrālā DC jaudas iekārta un ne mazāk kā 3 attālināti izvietoti DC satelītuzlādes punkti, katrs ar 2 CCS2 pieslēgumiem; kopā ne mazāk kā 6 CCS2 pieslēgumi.

	12
	Jauda. Centrālās iekārtas uzstādītā aktīvā DC jauda nodošanas brīdī ne mazāka kā 300 kW. Iekārtai ir jābūt paplašināmai līdz vismaz 400 kW, pievienojot jaudas moduļus bez iekārtas korpusa, sadalnes vai kabeļu nomaiņas; pretendents norāda paplašināšanai nepieciešamos papildu moduļus un to indikatīvo cenu (cena netiek vērtēta).

	13
	Uzlādes strāva un spriegums. Katram CCS2 pieslēgumam ne mazāk kā 200 A nepārtrauktas darbības režīmā, ievērojot kabeļa, kontaktspraudņa un vides temperatūras ierobežojumus; izejas spriegums vismaz 200–900 V DC.

	14
	Dinamiska jaudas sadale. Sistēma automātiski sadala pieejamo jaudu starp vienlaikus pieslēgtajiem autobusiem pēc pieprasījuma, prioritātēm un baterijas pieņemšanas spējas bez manuālas pārslēgšanas; sadales solis ne lielāks kā 80 kW; vienlaikus uzlāde ar visiem 6 pieslēgumiem.

	15
	Modulārā arhitektūra. Viena jaudas moduļa nominālā jauda nedrīkst pārsniegt 80 kW; bojātu moduli var atslēgt un nomainīt, neapturot pārējo sistēmu.

	16
	Efektivitāte. Vismaz 96% pie nominālas slodzes saskaņā ar ražotāja tehnisko dokumentāciju.

	17
	Darbības vide. Iekārtām ir jābūt paredzētām āra uzstādīšanai Latvijas klimatā: aizsardzības klase ne zemāka par IP54 un IK10, darbības temperatūra vismaz no –25 °C līdz +40 °C, kondensāta un ventilācijas risinājums.

	18
	Drošība. Aizsardzība pret pārslodzi, īsslēgumu, zemesslēgumu, pārspriegumu, pārkaršanu, kļūdainu pieslēgumu; avārijas atslēgšanas poga pie katra satelītuzlādes punkta un centrālās iekārtas; droša kabeļu turēšana un novietošana.

	19
	Standarti. Atbilstība IEC 61851-1, IEC 61851-23, IEC 61851-21-2 un IEC 62196-1, -2, -3 sērijas standartiem vai ekvivalentiem spēkā esošiem standartiem; CE marķējums un ES atbilstības deklarācija.

	20
	Izcelsme. Uzlādes iekārtām un to būtiskajām vadības, komunikācijas un jaudas elektronikas komponentēm ir jābūt ražotām Eiropas Savienības, Eiropas Ekonomikas zonas vai NATO dalībvalstī vai citā Latvijai un Eiropas Savienībai drošības un piegādes ķēdes ziņā pielīdzināmā valstī. Iekārtas, vadības risinājumi un programmatūra nedrīkst būt ražoti, izstrādāti, uzturēti vai kontrolēti valstīs, uz kurām attiecas Eiropas Savienības, NATO vai Latvijas noteiktie sankciju, kiberdrošības vai kritiskās infrastruktūras piegādes ķēdes ierobežojumi.

	21
	Uzlādes kabeļi. Katram pieslēgumam CCS2 kabelis ar garumu un piekares vai vadības risinājumu, kas nodrošina autobusa uzlādes pieslēgvietas ērtu sasniegšanu saskaņotajā novietojumā; kabeļiem ir jābūt piemērotiem āra lietošanai Latvijas klimatā.

	22
	Kabeļu trases un sadalnes. Zemsprieguma un DC kabeļu trases, sadalnes, zemējums un zibensaizsardzība saskaņā ar projektu un elektroietaišu ierīkošanas noteikumiem; izmantotajiem kabeļiem un aparatūrai ir jābūt ar nepieciešamajām rezervēm 400 kW konfigurācijai.

	23
	Aizsargbarjeras. Mehāniska aizsardzība pret transportlīdzekļu sadursmi (aizsargstabiņi vai barjeras) pie katras iekārtas; cinkotas vai līdzvērtīgi aizsargātas pret koroziju, ar kontrastējošu brīdinājuma marķējumu; izvietojums netraucē kabeļu lietošanu, manevrēšanu, avārijas atslēgšanu un apkopi.

	24
	Marķējums un publicitāte. Iekārtu, sadalņu un kabeļu marķējums latviešu valodā; informatīvās un brīdinājuma zīmes; vieta Modernizācijas fonda publicitātes marķējumam saskaņā ar Pasūtītāja norādījumiem.



5. Komunikācija un vadības sistēma
	Nr.
	Obligātā prasība

	25
	OCPP. Visas DC uzlādes iekārtas atbalsta OCPP 1.6J vai jaunāku protokola versiju; vēlams OCPP 2.0.1 atbalsts. Caur OCPP nodod vismaz statusu, pieejamību, kļūdu indikāciju, uzlādes sesijas, aktīvo jaudu, spriegumu, strāvu un pamatdatus. Pretendents norāda atbalstīto versiju un sertifikācijas statusu.

	26
	Vadības sistēma. Piegādātājs nodrošina uzlādes iekārtu vadības un pārvaldības sistēmu, kas pieejama attālināti tīmekļa pārlūkprogrammā bez specializētas programmatūras un nodrošina: iekārtu statusa uzraudzību, uzlādes sesiju uzraudzību un vēsturi, kļūdu un trauksmju paziņojumus, jaudas, slodzes un uzlādes ilguma attēlošanu, uzlādes plānošanu un jaudas ierobežošanu, lietotāju un piekļuves tiesību pārvaldību un datu eksportu.

	27
	Autobusu priekšsildīšana un priekšdzesēšana. Vadības sistēma atbalsta autobusu salona priekšsildīšanas un priekšdzesēšanas vadību uzlādes laikā pēc grafika, ja piegādātie autobusi šādu funkciju atbalsta caur uzlādes pieslēgumu vai ražotāja saskarni.

	28
	Autorizācija. Iekārtas atbalsta uzlādes sākšanu bez autorizācijas (automātiski pieslēdzot) un ar autorizāciju (RFID vai ekvivalents risinājums) pēc Pasūtītāja izvēles; notikumus nodod caur OCPP.

	29
	Attālinātā diagnostika. Piegādātājs un ražotājs var veikt attālināto diagnostiku, konfigurēšanu un programmatūras atjauninājumus; Pasūtītājam ir jābūt administratora piekļuvei vadības sistēmai un iekārtu konfigurācijai tādā apjomā, kāds nepieciešams ekspluatācijai.

	30
	Licences un datu pieslēgumi. Vadības sistēmas licences, OCPP savienojuma, SIM karšu un datu pieslēgumu izmaksas vismaz 60 mēnešiem no pieņemšanas un nodošanas akta parakstīšanas ir iekļautas cenā un norādītas finanšu piedāvājumā atsevišķi; pretendents norāda izmaksas par turpmāko periodu (netiek vērtētas).



6. Pārbaudes, nodošana, apmācība un dokumentācija
	Nr.
	Obligātā prasība

	31
	Pārbaudes pirms nodošanas. Vizuālā pārbaude, pieslēgumu momentu kontrole, zemējuma un izolācijas mērījumi, aizsardzības ierīču pārbaude, sakaru pārbaude, avārijas atslēgšanas pārbaude, funkcionalitātes un slodzes pārbaudes saskaņā ar projektu un ražotāja prasībām; mērījumu protokolus sastāda sertificēta elektrolaboratorija vai persona ar attiecīgām tiesībām.

	32
	Uzlādes pārbaude. Katra pieslēguma pārbaude ar Pasūtītāja elektroautobusu un vienlaicīgas uzlādes scenārija pārbaude ar dinamiskas jaudas sadales demonstrāciju vismaz ar 3 autobusiem vai ekvivalentu slodzi, ja autobusi vēl nav piegādāti; šādā gadījumā pārbaudi ar autobusiem atkārto garantijas laikā 20 darbdienu laikā pēc Pasūtītāja uzaicinājuma bez papildu maksas.

	33
	Konfigurēšana. Iekārtu konfigurēšana, OCPP komunikācijas pārbaude, lietotāju un autorizācijas parametru iestatīšana, kļūdu paziņojumu un attālinātās diagnostikas pārbaude.

	34
	Apmācība. Pasūtītāja vadītāju un tehnisko darbinieku apmācība objektā latviešu valodā par uzlādes procesu, ikdienas pārbaudēm, drošību, kļūdu pieteikšanu, avārijas atslēgšanu un vadības sistēmas lietošanu; sastāda apmācības protokolu.

	35
	Dokumentācija. Latviešu valodā vai latviešu un angļu valodā nodod: saskaņoto būvniecības ieceres dokumentāciju un būvvaldes lēmumus, izpilddokumentāciju un izpildshēmas, tehniskās pases, atbilstības deklarācijas, lietošanas un apkopes instrukcijas, elektroshēmas, mērījumu un testu protokolus, OCPP un vadības sistēmas konfigurācijas datus un piekļuves datus, garantijas dokumentus, apkopes plānu un apmācības protokolu.



7. Garantija un serviss
	Nr.
	Obligātā prasība

	36
	Iekārtu garantija. Ne mazāk kā 60 mēneši visām uzlādes iekārtām, sadalnēm un vadības iekārtām no pieņemšanas un nodošanas akta parakstīšanas dienas. Piegādātājs ir vienīgais atbildīgais par visas infrastruktūras garantiju, arī citu ražotāju iekārtām; ražotāja šaurāki noteikumi Pasūtītājam nav saistoši.

	37
	Būvdarbu garantija. Būvdarbiem, montāžai, kabeļu trasēm un aizsargbarjerām ne mazāk kā 24 mēneši no pieņemšanas un nodošanas akta parakstīšanas, bet ne īsāk par normatīvajos aktos noteikto minimālo garantijas termiņu.

	38
	Garantijas laika apkope. Garantijas laikā Piegādātājs veic ražotāja noteiktās plānotās apkopes visām piegādātajām iekārtām saskaņā ar apkopes plānu; apkopes izmaksas ir iekļautas cenā (finanšu piedāvājuma 1.4. pozīcija).

	39
	Reaģēšana. Garantijas pieteikumu apstiprina 1 darbdienas laikā, attālināto diagnostiku sāk 1 darbdienas laikā, ierašanos objektā, ja nepieciešama, nodrošina 3 darbdienu laikā un defektu novērš 10 darbdienu laikā no pieteikuma; ja defekts skar tikai daļu pieslēgumu, pārējie pieslēgumi paliek darbspējīgi. Garantijas serviss Latvijā; norāda adresi un kontaktus.

	40
	Rezerves daļas un atjauninājumi. Rezerves daļu un programmatūras atjauninājumu pieejamība vismaz 10 gadus no pieņemšanas un nodošanas; drošības atjauninājumi garantijas laikā bez maksas.







